**แนวปฏิบัติในการสมัครเข้าร่วมโครงการ ASEM Work Placement Programme**

สิ่งที่ส่งมาด้วย 1

**ระหว่างฝ่ายไทยและยุโรป (เบลเยียมและเยอรมนี)**

**ประจำปี 2564 (2021)**

**\*\*\*\*\*\*\*\*\*\*\*\*\*\*\*\*\*\*\*\*\***

**1. สรุปความเป็นมา**

 สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม (สำนักงานคณะกรรมการการอุดมศึกษาเดิม) ได้เข้าร่วมโครงการ ASEM Work Placement Programme ภายใต้กรอบความร่วมมือเอเชีย-ยุโรป ซึ่งข้อเสนอโครงการได้รับความเห็นชอบจากที่ประชุมรัฐมนตรีด้านการศึกษาของอาเซม ครั้งที่ 4 (4th ASIA-Europe Meeting of Ministers for Education: ASEMME4) เมื่อปี 2556 ณ กรุงกัวลาลัมเปอร์ ประเทศมาเลเซีย โดยมีวัตถุประสงค์เพื่อส่งเสริมการแลกเปลี่ยนนักศึกษาฝึกงานอย่างสมดุลระหว่างฝ่ายเอเชียและยุโรป และส่งเสริมการแลกเปลี่ยนประสบการณ์ ความรู้ ความเข้าใจเกี่ยวกับความแตกต่างทางวัฒนธรรมและการทำงานข้ามวัฒนธรรมของนักศึกษา ประเทศที่เข้าร่วมโครงการในระยะนำร่อง ได้แก่ เยอรมนี เบลเยียม(เฟลมมิช) บรูไนดารุสซาลาม อินโดนีเซีย และไทย ซึ่งได้มีการลงนามร่วมกันใน Letter of Intent เมื่อวันที่ 26 เมษายน 2558 ณ กรุงรีกา ประเทศลัตเวีย ก่อนการประชุมรัฐมนตรีด้านการศึกษาของอาเซม ครั้งที่ 5 เพื่อดำเนินโครงการในระยะนำร่องเป็นเวลา 3 ปี (2558-2560) และในการประชุม ASEM Work Placement Programme ครั้งที่ ๕ เมื่อเดือนสิงหาคม 2560 ณ กรุงเทพฯ ประเทศที่เข้าร่วมโครงการมีมติเห็นชอบในการดำเนินโครงการร่วมกันต่อไปเป็นระยะที่สอง เป็นเวลา 3 ปี (2561-2563) โดยจะขยายผลไปยังสถาบัน อุดมศึกษาในประเทศของตนตามความพร้อมของแต่ละประเทศเพื่อเพิ่มโอกาสให้นักศึกษาของทั้งสองฝ่ายได้เข้าร่วมโครงการมากขึ้น

 นอกจากนี้ ในการประชุมรัฐมนตรีศึกษาอาเซม ครั้งที่ 7 เมื่อเดือนพฤษภาคม 2562 ณ กรุงบูคาเรสต์ ประเทศโรมาเนีย ที่ประชุมยังคงให้ความสำคัญกับการดำเนินโครงการดังกล่าว และได้เห็นชอบการ
เข้าร่วมโครงการ ASEM Work Placement Programme ของ 2 ประเทศ ได้แก่ อินเดีย และเนเธอร์แลนด์

**2. สรุปผลการดำเนินโครงการ**

 2.1 ประเทศที่เข้าร่วมโครงการได้แต่งตั้งผู้ประสานงานโครงการของแต่ละประเทศ (University Business Network: UBN) เพื่อร่วมกำหนดแนวปฏิบัติการเข้าร่วมโครงการ จัดหางบประมาณสนับสนุน
ให้ข้อมูลและจัดทำเอกสารที่เกี่ยวข้อง ดำเนินการประสานกับหน่วยงานที่เกี่ยวข้องในประเทศของตน รวมทั้งติดตามประเมินผลการดำเนินโครงการในภาพรวม

 2.2 UBN ของแต่ละประเทศได้จัดทำเว็บเพจแนะนำโครงการและเชื่อมโยงกับเว็บเพจของ ASEM Education Secretary เพื่อประชาสัมพันธ์โครงการ สำหรับประเทศไทย UBN คือ สำนักยุทธศาสตร์อุดมศึกษาต่างประเทศ สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม (สำนักงานคณะกรรมการการอุดมศึกษาเดิม) ได้จัดทำเว็บเพจแนะนำโครงการไว้ที่ [www.inter.mua.go.th](http://www.inter.mua.go.th) (ภายใต้หัวข้อ Projects Highlight)

 2.3 เป้าหมายการดำเนินโครงการในระยะนำร่อง ได้แก่

 1) ประเทศฝ่ายเอเชียและยุโรปที่เข้าร่วมโครงการจะแลกเปลี่ยนนักศึกษาฝึกงานระดับปริญญาตรีและปริญญาโท (เน้นปริญญาโทเป็นอันดับแรก) ไม่จำกัดสาขาวิชา จำนวนประมาณ 10 คน/ปี
โดยการฝึกงานนี้จะเป็นส่วนหนึ่งของหลักสูตรการศึกษา หรือเป็นการฝึกงานตามความสมัครใจก็ได้

 2) ประเทศที่เข้าร่วมโครงการตกลงร่วมกันว่าจะเริ่มแลกเปลี่ยนนักศึกษาฝึกงานได้ใน
ภาคการศึกษาที่ 1 ของปี 2559 เป็นต้นไป (ลักษณะการแลกเปลี่ยน คือ ฝ่ายเอเชียส่งนักศึกษาจากประเทศของตนไปฝึกงานที่ยุโรป และฝ่ายยุโรปส่งนักศึกษาจากประเทศของตนมาฝึกงานที่เอเชีย โดยประเทศต้นทางให้การสนับสนุนนักศึกษาของตนเองเท่านั้น)

 2.4 ประเทศไทยมีสถาบันอุดมศึกษาเข้าร่วมโครงการในระยะนำร่อง จำนวน 6 แห่ง ได้แก่ มหาวิทยาลัยเกษตรศาสตร์ มหาวิทยาลัยขอนแก่น มหาวิทยาลัยเทคโนโลยีพระจอมเกล้าธนบุรี มหาวิทยาลัยเทคโนโลยีสุรนารี มหาวิทยาลัยวลัยลักษณ์ และมหาวิทยาลัยเทคโนโลยีราชมงคลธัญบุรี โดยสำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรมได้จัดเตรียมงบประมาณสนับสนุนเป็นค่าใช้จ่ายในการเข้าร่วมโครงการเหมาจ่ายคนละ 50,000 บาทให้แก่นักศึกษาจากสถาบันอุดมศึกษาที่เข้าร่วมโครงการทั้ง 6 แห่ง จำนวนแห่งละ 2 คน (เดินทางไปเบลเยียม 1 คนและเยอรมนี 1 คน) รวมจำนวน 12 คนต่อปี อย่างไรก็ตามการดำเนินโครงการในระยะนำร่องมีนักศึกษาไทยเข้าร่วมโครงการดังกล่าว จำนวน 2 คน

 2.5 ต่อมาในการดำเนินโครงการระยะที่ ๒ ตั้งแต่ปี 2561 เป็นต้นมา สำนักงานปลัดกระทรวง
การอุดมศึกษา วิทยาศาสตร์ วิจัยและนวัตกรรมได้เปิดโอกาสให้นักศึกษาจากสถาบันอุดมศึกษาในสังกัดและ
ในกำกับสำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรมทุกแห่งสมัครเข้าร่วมโครงการได้ โดยจัดสรรงบประมาณสนับสนุนเหมาจ่ายคนละ 60,000 บาทให้แก่นักศึกษาที่ได้รับการคัดเลือก จำนวน 5 ทุนต่อปี

 2.6 ผลการดำเนินโครงการตั้งแต่ปี 2559-2563 ณ เดือนกันยายน 2563 มีนักศึกษาไทยเข้าร่วมโครงการ จำนวนทั้งสิ้น 8 คน ไปฝึกงานที่ประเทศเยอรมนี 7 คน และเบลเยียม 1 คน และมีนักศึกษาจากยุโรปเข้าร่วมโครงการในประเทศไทย จำนวน 19 คน เป็นนักศึกษาจากประเทศเยอรมนี 2 คน และเบลเยียม 17 คน

 2.7 อุปสรรคสำคัญในการสมัครเข้าร่วมโครงการของนักศึกษาไทย ได้แก่ ความรู้ด้านภาษา อังกฤษ (สำหรับการทำงาน) และภาษาท้องถิ่นของเบลเยียมและเยอรมนี (สำหรับการสื่อสารในชีวิตประจำวัน) และการหาสถานประกอบการในเบลเยียมและเยอรมนีสำหรับฝึกงาน ซึ่งนักศึกษาต้องดำเนินการด้วยตนเอง ทั้งนี้ ที่ผ่านมาสถาบันอุดมศึกษาไทยบางแห่งได้ช่วยจัดหาสถานประกอบการให้นักศึกษา

**3. การดำเนินโครงการ ประจำปี 2564**

 ในปี 2564 สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม ได้จัดสรรงบประมาณเพื่อเป็นค่าใช้จ่ายสนับสนุนการเข้าร่วมโครงการเหมาจ่ายคนละ 60,000 บาท จำนวน 5 คน
โดยมีแผนการดำเนินงาน ดังนี้

| แผนการดำเนินงาน | 2563 | 2564 |
| --- | --- | --- |
| ตค | พย | ธค | มค  | กพ | มีค | เมย | พค | มิย | กค  | สค | กย |
| ประกาศรับสมัคร |  **\*** |  |  |  |  |  |  |  |  |  |   |   |
| ปิดรับสมัคร (29 ม.ค. 64) |  |  |  | **\*** |  |  |  |  |  |  |   |   |
| คัดเลือกและประกาศผล (ภายใน ก.พ. 64) |  |  |  |  |  **\*** |  |  |  |  |  |  |   |
| แจ้งยืนยันวันเดินทาง |  |  |  |  |  | ก่อนการเดินทางอย่างน้อย 30 วัน |
| โอนเงินและเดินทาง(ภายใน ก.ย. 64) |  |  |  |   |   |   |   |   |   |   |  |  |

**4. บทบาทของสถาบันอุดมศึกษาในการสนับสนุนนักศึกษาไทยเพื่อเข้าร่วมโครงการ**

 เพื่อให้นักศึกษาไทยได้มีโอกาสเดินทางไปฝึกงานในต่างประเทศตามโครงการ ASEM Work Placement Programme ได้อย่างเรียบร้อยและเกิดประสิทธิผล สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรมขอเสนอข้อเสนอแนะและขอความร่วมมือสถาบันอุดมศึกษาที่จะส่งนักศึกษาเข้าร่วมโครงการ ดังนี้

 4.1 สถาบันอุดมศึกษาควรจัดให้มีอาจารย์หรือเจ้าหน้าที่ที่สามารถให้คำแนะนำและการเตรียมความพร้อมเกี่ยวกับการไปฝึกงานในต่างประเทศ ได้แก่ การเขียนจดหมายและจัดทำเอกสารการสมัครงาน
การใช้ชีวิตในต่างประเทศ การทำงานร่วมกับผู้อื่น ความรู้ที่ใช้ในการทำงาน ภาษาอังกฤษสำหรับใช้ในการทำงาน ภาษาท้องถิ่นสำหรับชีวิตประจำวัน เป็นต้น

 4.2 อาจารย์หรือเจ้าหน้าที่ผู้รับผิดชอบควรแนะนำให้นักศึกษาเตรียมตัวล่วงหน้าอย่างน้อย 4-6 เดือนก่อนการเดินทางไปฝึกงานที่เบลเยียมและเยอรมนี เนื่องจากการสมัครงานที่ยุโรปมีการแข่งขันสูงแม้แต่ประชากรของยุโรปเอง และที่พักมีราคาแพงและจำนวนจำกัดจึงต้องหาข้อมูลและติดต่อล่วงหน้าเป็นเวลานาน รวมทั้งการขอวีซ่าต้องมีเอกสารประกอบที่ครบถ้วน ทั้งนี้ นักศึกษาสามารถศึกษาคำแนะนำการสมัครงาน
การหาที่พักและข้อมูลอื่น ๆ ที่เกี่ยวข้องได้จาก webpage โครงการของเบลเยียมและเยอรมนี ดังนี้

 เบลเยียม

 <https://goo.gl/wbStmL>

 เยอรมนี

 <https://www.asemwpp.org/program/germany>

 4.3 อาจารย์หรือเจ้าหน้าที่ผู้รับผิดชอบอาจช่วยจัดหาสถานประกอบการให้นักศึกษาจากโครงการความร่วมมือที่สถาบันมีอยู่เดิม

 4.4 อาจารย์หรือเจ้าหน้าที่ผู้รับผิดชอบให้คำแนะนำนักศึกษาและร่วมประสานสถานประกอบการในการจัดทำเอกสารที่เกี่ยวข้องตาม Template ที่กำหนด ซึ่งสามารถดาวน์โหลดได้จากเว็บไซต์ของโครงการที่ [www.inter.mua.go.th](http://www.inter.mua.go.th) หัวข้อ Announcements หรือ <https://bit.ly/34WN31n> ดังนี้

|  |  |  |  |
| --- | --- | --- | --- |
| **เอกสาร****(Template)** | **นักศึกษาฝึกงาน****(Intern)** | **สถาบันอุดมศึกษาต้นสังกัด****(Home Institution)** | **สถานประกอบการที่รับนักศึกษา****(Receiving Organization)** |
| *ยื่นประกอบการสมัครเข้าร่วมโครงการ* |
| Student Application Form | ✓ |  |  |
| Internship Agreement  | ✓ | ✓ | ✓ |
| *หลังเสร็จสิ้นการเข้าร่วมโครงการ* |
| Student Report  | ✓ |  |  |
| Work Placement Evaluation |  |  | ✓ |

 (รายละเอียดตามประกาศรับสมัคร)

--------------------------------------